CELEX: 32010R0892
Language: bg
Date: 2010-10-08
Title: Регламент (ЕС) № 892/2010 на Комисията от 8 октомври 2010 година относно статуса на някои продукти по отношение на фуражните добавки, попадащи в обхвата на Регламент (ЕО) № 1831/2003 на Европейския парламент и на Съвета  Текст от значение за ЕИП

9.10.2010   
            
            
               BG
            
            
               Официален вестник на Европейския съюз
            
            
               L 266/6
            
         РЕГЛАМЕНТ (ЕС) № 892/2010 НА КОМИСИЯТА
   от 8 октомври 2010 година
   относно статуса на някои продукти по отношение на фуражните добавки, попадащи в обхвата на Регламент (ЕО) № 1831/2003 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 2, параграф 3 от него,
   като има предвид, че:
   
               (1)
            
            
               За определени вещества, микроорганизми или препарати, посочени като продукти, съществува несигурност по отношение на статуса им на фуражни добавки. Тази несигурност касае някои продукти, разрешени като фуражни добавки, които са включени в Регистъра на фуражните добавки и в Каталога на фуражните суровини, предвиден в член 24 от Регламент (ЕО) № 767/2009 на Европейския парламент и на Съвета от 13 юли 2009 г. относно пускането на пазара и употребата на фуражи, за изменение на Регламент (ЕО) № 1831/2003 на Европейския парламент и на Съвета, за отмяна на Директива 79/373/ЕИО на Съвета, Директива 80/511/ЕИО на Комисията, директиви 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО на Съвета, както и на Решение 2004/217/ЕО на Комисията (2), някои продукти, които нито са разрешени като фуражни добавки, нито са включени в Каталога на фуражните суровини, както и някои продукти, които са разрешени като фуражни добавки, но биха могли да бъдат включени в Каталога на фуражните суровини в съответствие с условията, определени в Регламент (ЕО) № 767/2009.
            
         
               (2)
            
            
               За да се избегне непоследователността при третирането на тези продукти и с цел да се улесни работата на националните компетентни контролни органи и да се намали тежестта за заинтересованите страни, е необходимо по отношение на някои продукти да се приеме регламент, определящ продуктите, които не са фуражни добавки.
            
         
               (3)
            
            
               За тази цел трябва да бъдат взети предвид всички характеристики на засегнатите продукти.
            
         
               (4)
            
            
               От сравнението между характеристиките на продуктите, включени в Регистъра на фуражните добавки, от една страна, и на продуктите, упоменати в Каталога на фуражните суровини, от друга, могат да бъдат извлечени няколко критерия за класифицирането на продукти като фуражни суровини, фуражни добавки или други продукти. Сред полезните за това разграничаване критерии са методите на производство и преработка, нивото на стандартизация, хомогенността, чистотата, химическото определяне и начинът на използване на продуктите. В интерес на последователността продуктите със сходни свойства следва да бъдат класифицирани по аналогия. За продуктите, за които съществуваше съмнение относно това дали те са фуражни добавки, беше проведено разследване въз основа на упоменатите критерии.
            
         
               (5)
            
            
               Въз основа на това разследване продуктите, включени в приложението, следва да не бъдат считани за фуражни добавки, попадащи в обхвата на Регламент (ЕО) № 1831/2003.
            
         
               (6)
            
            
               Що се отнася до етикетирането на продуктите, които са разрешени като фуражни добавки, и етикетирането на фуражните суровини и комбинираните фуражи, съдържащи споменатите продукти, следва да се предостави преходен период, за да се даде възможност на стопанските субекти да се приспособят. Освен това посочените продукти следва да бъдат заличени от Регистъра на фуражните добавки.
            
         
               (7)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Веществата, микроорганизмите и препаратите (наричани „продукти“), посочени в приложението, не са фуражни добавки, попадащи в обхвата на Регламент (ЕО) № 1831/2003.
   Член 2
   Продуктите, изброени в част 1 от приложението, не се разглеждат като разрешени фуражни добавки, попадащи в обхвата на Регламент (ЕО) № 1831/2003.
   Член 3
   Продуктите, включени в част 1 от приложението, които са етикетирани като фуражни добавки и премикси в съответствие с Регламент (ЕО) № 1831/2003, могат да продължат да бъдат пускани на пазара до 9 октомври 2013 г. и да останат в обращение на пазара до изчерпване на складовите наличности. Същото се отнася и за фуражните суровини или комбинираните фуражи, върху чийто етикет въпросните продукти са посочени като фуражни добавки в съответствие с Регламент (ЕО) № 767/2009.
   Член 4
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставен в Брюксел на 8 октомври 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 268, 18.10.2003 г., стр. 29.
   
      (2)  ОВ L 229, 1.9.2009 г., стр. 1.
   
      ПРИЛОЖЕНИЕ
      
         Продукти, които не са фуражни добавки, попадащи в обхвата на Регламент (ЕО) № 1831/2003
      
      ЧАСТ 1
      
         Продукти, които са били разрешени като фуражни добавки
      
      
                  1.1.
               
               
                  Калциев карбонат
               
            
                  1.2.
               
               
                  Натриев дихидроген ортофосфат
               
            
                  1.3.
               
               
                  Динатриев хидроген ортофосфат
               
            
                  1.4.
               
               
                  Тринатриев ортофосфат
               
            
                  1.5.
               
               
                  Натриев сулфат
               
            
                  1.6.
               
               
                  Калциев тетрахидроген диортофосфат
               
            
                  1.7.
               
               
                  Калциев хидроген ортофосфат
               
            
                  1.8.
               
               
                  Тетранатриев дифосфат
               
            
                  1.9.
               
               
                  Пентанатриев трифосфат
               
            
                  1.10.
               
               
                  Дикалциев дифосфат
               
            
                  1.11.
               
               
                  Дихидрат на калциев сулфат
               
            
                  1.12.
               
               
                  Натриев карбонат
               
            
                  1.13.
               
               
                  Натриев хидроген карбонат
               
            
                  1.14.
               
               
                  Натриеви, калиеви и калциеви соли на годните за консумация мастни киселини, с най-малко четири въглеродни атома / стеарати
               
            
                  1.15.
               
               
                  Моно- и диглецириди на мастните киселини с най-малко четири въглеродни атома
               
            
                  1.16.
               
               
                  Моно- и диглецириди на годните за консумация мастни киселини с най-малко четири въглеродни атома, естерифицирани със следните киселини: оцетна, млечна, лимонена, винена, моно- и диацетилвинена
               
            
                  1.17.
               
               
                  Глицерол
               
            
                  1.18.
               
               
                  Пропан-1,2-диол
               
            
                  1.19.
               
               
                  Пектини
               
            ЧАСТ 2
      
         Продукти, които не са били разрешени като фуражни добавки
      
      
                  2.1.
               
               
                  Калиев хлорид
               
            
                  2.2.
               
               
                  Калциев хлорид
               
            
                  2.3.
               
               
                  Калциево-натриев фосфат
               
            
                  2.4.
               
               
                  Натриево-магнезиев фосфат
               
            
                  2.5.
               
               
                  Метил сулфонил метан (МСМ)
               
            
                  2.6.
               
               
                  Карамел (обикновен)
               
            
                  2.7.
               
               
                  Глюкозамин, хитозамин (аминозахар (монозахарид), която участва в структурата на полизахаридите хитозан и хитин, произвеждана, например, чрез хидролиза на екзоскелети от ракообразни и други членестоноги или чрез ферментация на зърнени култури, като например царевица или пшеница)
               
            
                  2.8.
               
               
                  Хондроитин сулфат (полизахарид с повтаряща се единица, съставен от аминозахар и D-глюкуронова киселина; сулфатните естери на хондроитина са важни структурни съставки на хрущялите, сухожилията и костите)
               
            
                  2.9.
               
               
                  Хиалуронова киселина (глюкозаминглюкан (полизахарид) с повтаряща се единица, съставен от аминозахар (N-ацетил-D-глюкозамин) и D-глюкуронова киселина, присъстващ в кожата, синовиалната течност и пъпната връв и произвеждан, например, от животинска тъкан или чрез бактериална ферментация)
               
            
                  2.10.
               
               
                  Яйчен прах (изсушени яйца без черупките или смес от изсушен албумин и изсушен яйчен жълтък)
               
            
                  2.11.
               
               
                  Лактулоза (дизахарид (4-O-D-галактопиранозил-D-фруктоза), получена от лактоза посредством изомеризация на глюкоза до фруктоза. Присъства естествено в подложените на топлинна обработка мляко и млечни продукти)
               
            
                  2.12.
               
               
                  Растителни стероли (фитостеролите са група стероидни алкохоли, естествено срещащи се в растенията в малки количества и представени като свободни стероли или естерифицирани с мастни киселини)
               
            
                  2.13.
               
               
                  Брашно от Tagetes (мляно брашно от изсушени цветове на Tagetes sp)
               
            
                  2.14.
               
               
                  Брашно от червена чушка (мляно брашно от изсушени плодове на Capsicum sp)
               
            
                  2.15.
               
               
                  Суспензия или брашно от Chlorella (суспензия от жива Chlorella sp във вода или изсушена и смляно брашно от Chlorella sp)
               
            
                  2.16.
               
               
                  Брашно от водорасли (изсушено и смляно брашно от микроводорасли, като например Schizochytrium sp., чиито клетки са били инактивирани)
               
            
                  2.17.
               
               
                  Продукти и странични продукти на ферментацията (ферментирали фуражни суровини след инактивиране на ферментационния микроорганизъм и странични продукти на ферментацията (изсушени и смлени странични продукти в твърдо състояние или течна ферментация) след извличане на активната съставка или активност, инактивиране на микроорганизма и само с остатъчно съдържание на оставащите в продукта активни съставки или активност).